Temeljem članka 95. Zakona o komunalnom gospodarstvu („Narodne novine“ broj 68/18) i članka 32. Statuta Općine Antunovac („Službeni glasnik Općine Antunovac“ broj 2/13 i 3/18), Općinsko vijeće Općine Antunovac na svojoj 22. sjednici održanoj dana 29. studenoga 2018. godine, donosi

**ODLUKU**

**o komunalnoj naknadi Općine Antunovac**

**I.  OSNOVNE ODREDBE**

Članak 1.

Ovom Odlukom utvrđuju se naselja u Općini Antunovac u kojima se naplaćuje komunalna naknada, svrha komunalne naknade, područja zona u Općini Antunovac, koeficijenti zona (Kz), koeficijenti namjene (Kn), rok plaćanja komunalne naknade, nekretnine važne za Općinu Antunovac koje se u potpunosti ili djelomično oslobađaju od plaćanja komunalne naknade, obveznici i obveza plaćanja komunalne naknade, obračun komunalne naknade, uvjeti zbog kojih se u pojedinačnim slučajevima može odobriti potpuno ili djelomično oslobođenje od obveze plaćanja komunalne naknade, te rješenje o komunalnoj naknadi.

Članak 2.

Komunalna naknada je prihod Proračuna Općine Antunovac, a plaća se za održavanje komunalne infrastrukture.

Koristi se za:

* financiranje održavanja i građenja komunalne infrastrukture,
* financiranje građenja i održavanja objekata predškolskog, školskoga, zdravstvenog i socijalnog sadržaja, javnih građevina sportske i kulturne namjene te poboljšanja energetske učinkovitosti zgrada u vlasništvu Općine Antunovac, ako se time ne dovodi u pitanje mogućnost održavanja i građenja komunalne infrastrukture.

Članak 3.

Komunalna naknada plaća se za:

* stambeni prostor,
* poslovni prostor,
* garažni prostor,
* građevinsko zemljište koje služi za obavljanje poslovne djelatnosti,
* neizgrađeno građevinsko zemljište.

**II. PODRUČJA ZONA**

Članak 4.

Na području Općine Antunovac komunalna naknada plaća se u građevinskom području naselja Antunovac sa svojim izdvojenim dijelovima „Josipin dvor“ i „Široko polje“, građevinskom području naselja Ivanovac, izdvojenim građevinskim područjem gospodarske zone „Antunovac“, izdvojenim građevinskim područjem gospodarske zone „Seleš“, izdvojenim građevinskim područjem Županijskog centra za gospodarenje otpadom i izvan granica građevinskog područja.

Područja zona u Općini Antunovac u kojima se plaća komunalna naknada određuju se s obzirom na uređenost i opremljenost područja komunalnom infrastrukturom. Prva zona je područje Općine Antunovac koje je najbolje uređeno i opremljeno komunalnom infrastrukturom.

U Općini Antunovac određuju se ukupno tri zone za naplatu komunalne naknade i to:

1. I (prva) zona
2. II (druga) zona
3. III (treća) zona

Članak 5.

 U smislu članka 4. ove Odluke:

1. I zona u naselju Antunovac obuhvaća:
* Ulice: Ante Starčevića, Braće Radića, Kralja Zvonimira, Školska, Hrvatske Republike, Petra Svačića, Tina Ujevića, Mirna, Petefi Šandora, Kolodvorska, Bana Josipa Jelačića, Nikole Šubića Zrinskog, Antuna Gustava Matoša, Josipa Kozarca, Vilima Hefera i Josipin dvor
* Gospodarska zona Antunovac.

 I zona u naselju Ivanovac obuhvaća:

* Ulice: Duga, Crkvena, Držanička, Mala, Čepinska, Hrvatskih branitelja i Dr. Franje Tuđmana
1. II zona u naselju Antunovac obuhvaća:
* područje izdvojenog građevinskog područja Županijskog centra za gospodarenje otpadom, izdvojenog građevinskog područja gospodarske zone „Seleš“, izdvojenog građevinskog područja gospodarske namjene „Josipin dvor“.
1. III zona u naselju Antunovac obuhvaća:
* Područje izvan granica građevinskog područja.

**III. KOEFICIJENTI ZONA**

Članak 6.

Koeficijenti zona (Kz) iznose : I. zona 1.00

 II. zona 0.80

 III. zona 0.50

**IV. KOEFICIJENTI NAMJENE**

Članak 7.

Koeficijent namjene (Kn) ovisno o vrsti nekretnine i djelatnosti koja se obavlja, iznosi za:

1. stambeni prostor 1,00

2. stambeni i poslovni prostor koji koriste neprofitne udruge građana 1,00

4. poslovni prostor koji služi za proizvodne djelatnosti 1,50

5. poslovni prostor za djelatnosti koje nisu proizvodne:

 - obrtničke i ostale usluge 1,50

 - trgovačke i ugostiteljske usluge 2,00

 - građevinske djelatnosti 2,50

 - bankarske i slične djelatnosti, kladionice i slično 3,00

 - djelatnosti distribucije električne energije, benzinske crpke 4,00

 - županijski centar za gospodarenje otpadom 5,00

6. neizgrađeno građevinsko zemljište 0,05

7. građevinsko zemljište koje služi obavljanju poslovne djelatnosti 5% od koeficijenta namijenjenog za proizv. poslovni prostor.

Za poslovni se prostor i građevinsko zemljište koje služi obavljanju poslovne djelatnosti, u slučaju kad se poslovna djelatnost ne obavlja više od šest mjeseci u kalendarskoj godini, koeficijent namjene umanjuje se za 50%, ali ne može biti manji od koeficijenta namjene za stambeni prostor, odnosno za neizgrađeno građevinsko zemljište.

**V. ROK PLAĆANJA**

Članak 8.

Komunalna naknada plaća se kvartalno, a obveza plaćanja dospijeva datumom naznačenim na rješenju.

Članak 9.

  Kontrolu naplate komunalne naknade provodi Jedinstveni upravni odjel Općine Antunovac na način i po postupku propisanom zakonom kojim se utvrđuje opći odnos između poreznih obveznika i poreznih tijela koja primjenjuju propise o porezima i drugih javnim davanjima, ako Zakonom o komunalnom gospodarstvu nije propisano drugačije.

**VI. NEKRETNINE KOJE SE U POTPUNOSTI ILI DJELOMIČNO OSLOBAĐAJU OD PLAĆANJA KOMUNALNE NAKNADE**

Članak 10.

Od plaćanja komunalne naknade se u potpunosti ili djelomično oslobađaju slijedeće nekretnine:

1. kojima se koristi Hrvatska vojska za djelatne potrebe obrane (vojarne, vježbališta i sl.),
2. koje se upotrebljavaju za djelatnost javnog predškolskog, osnovnog, srednjeg i visokog obrazovanja i muzeja kojima je osnivač RH i Arhiva,
3. koje koriste ustanove zdravstvene zaštite i socijalne skrbi u vlasništvu RH i Županije,
4. koje se upotrebljavaju za djelatnosti vatrogasnih službi,
5. koje služe vjerskim zajednicama za obavljanje vjerske i obrazovne djelatnosti,
6. za građevinska zemljišta na kojima su spomen obilježja, spomen područja i masovne grobnice,
7. koje se održavaju iz proračuna Općine Antunovac pod uvjetom da se nekretnine ne izdaju u zakup ili najam.

**VII. OPĆI UVJETI I RAZLOZI ZBOG KOJIH SE U POJEDINAČNIM SLUČAJEVIMA ODOBRAVA DJELOMIČNO ILI POTUNO OSLOBOĐENJE OD PLAĆANJA KOMUNALNE NAKNADE**

Članak 11.

 Korisnici socijalne skrbi s područja Općine Antunovac, koji su korisnici ili vlasnici nekretnine u kojoj žive, mogu se na zahtjev privremeno osloboditi plaćanja komunalne naknade.

Članak 12.

 Rješenje o privremenom, potpunom ili djelomičnom oslobađanju od obveze plaćanja komunalne naknade donosi Jedinstveni upravni odjel Općine Antunovac.

Članak 13.

 U slučaju oslobađanja od obveze plaćanja komunalne naknade iz članka 13. ove Odluke, sredstva potrebna za održavanje objekata i uređaja komunalne infrastrukture osigurat će se u Proračunu Općine Antunovac.

**VIII. ODLUKA O ODREĐIVANJU VRIJEDNOSTI BODA KOMUNALNE NAKNADE**

Članak 14.

Općinsko vijeće Općine Antunovac odlukom utvrđuje vrijednost boda komunalne naknade do kraja studenog tekuće godine koja se primjenjuje od 01. siječnja iduće godine.

 Ako Općinsko vijeće Općine Antunovac ne odredi vrijednosti boda komunalne naknade do kraja studenog tekuće godine, za obračun komunalne naknade u slijedećoj kalendarskoj godini, vrijednost boda se ne mijenja.

**IX. OBRAČUN KOMUNALNE NAKNADE**

Članak 15.

Komunalna naknada obračunava se po m2 površine nekretnine za koju se utvrđuje obveza plaćanja komunalne naknade i to za:

 - stambeni, poslovni i garažni prostor po jedinici korisne površine koja se utvrđuje na način propisan Uredbom o uvjetima i mjerilima za utvrđivanje zaštićene najamnine („Narodne novine“ broj 40/97 i 117/05)

- građevinsko zemljište koje služi obavljanju poslovne djelatnosti i neizgrađeno građevinsko zemljište po jedinici stvarne površine.

 Iznos komunalne naknade po metru kvadratnom (m²) površine nekretnine utvrđuje se množenjem:

- koeficijenta zone (Kz),

- koeficijenta namjene (Kn) i

- vrijednosti boda komunalne naknade (B).

Formula za obračun godišnjeg iznosa komunalne naknade glasi:

 KN = B x Kz x Kn x m2

 Vrijednost boda jednaka je godišnjoj visini komunalne naknade po m2 korisne površine stambenog prostora u I. zoni Općine Antunovac.

**X. RJEŠENJE O KOMUNALNOJ NAKNADI**

Članak 16.

Rješenje o komunalnoj naknadi donosi Jedinstveni upravni odjel Općine Antunovac sukladno ovoj Odluci i Odluci o vrijednosti boda komunalne naknade u postupku pokrenutom po službenoj dužnosti.

**XI. ZAVRŠNE ODREDBE**

Članak 17.

 Danom stupanja na snagu prestaje važiti Odluka o komunalnoj naknadi Općine Antunovac („Službeni glasnik Općine Antunovac“ broj 5/01, 4/05, 5/05, 1/08, 4/09, 5/09 i 12/11. ).

Članak 18.

 Ova Odluka stupa na snagu osmog dana od dana objave u „Službenom glasniku Općine Antunovac“.

KLASA: 363-02/18-01/05

URBROJ: 2158/02-01-18-3

U Antunovcu, 29. studenoga 2018. godine

 Predsjednik Općinskog vijeća

Zlatko Matijević